《次韵谭仲修同年古意 其一》
清代·孙德祖

乍可种合欢，不愿采将离。与君缠绵意，续续春蚕丝。

欲妆妆镜黯，天涯一何远。陌上花乱飞，君归一何缓。

去日复来日，自怜容鬓非。知君心不改，犹著去时衣。

阿侯如妾长，君来应不识。宛转文锦襦，是妾机中织。

作者简介：（1840—1905）浙江德清人，字彦清。同治六年举人，官长兴教谕。有《寄龛志》、《寄龛诗质》、《寄龛文存》等。